
Narva linna ühisveevärgi ja –kanalisatsiooni arendamise kava aastateks 2016 – 2027  kehtestamine
1. ASJAOLUD JA MENETLUSE KÄIK

Ühisveevärgi ja –kanalisatsiooni seaduse (edaspidi: ÜVVKS) § 4 lg 1 kohaselt rajatakse ühisveevärk ja –kanalisatsioon kohaliku omavalitsuse volikogu kinnitatud ühisveevärgi ja -kanalisatsiooni arendamise kava alusel. Kui kohalikul omavalitsusel puudub ühisveevärgi ja -kanalisatsiooni arendamise kava, võib ühisveevärki ja -kanalisatsiooni rajada detailplaneeringu alusel kuni selle arendamise kava valmimiseni tingimusel, et detailplaneering sisaldab ÜVVKS § 4  lg-s 2 sätestatud nõudeid. Vastavalt ÜVVKS § 4 lg-le 2 koostatakse ühisveevärgi ja -kanalisatsiooni arendamise kava vähemalt 12 aastaks. Kava vaadatakse üle vähemalt kord nelja aasta tagant ja vajaduse korral seda korrigeeritakse. ÜVVKS § 4 lg 11 kohaselt korraldab ühisveevärgi ja –kanalisatsiooni arendamise kava koostamist kohalik omavalitsus. 26.02.2015 Narva Linnavolikogu otsusega nr 15 algatati Narva linna ühisveevärgi ja –kanalisatsiooni arendamise kava aastateks 2015-2027 ajakohastamiseks ja jäeti algatamata keskkonnamõju strateegiline hindamine. 
Ühisveevärgi ja –kanalisatsiooni arendamise kava nõuetekohasest, kõigi osapoolte huvide arvestatavast ning asjatundlikust koostamisest sõltub piirkonna vee-ettevõtluse jätkusuutlikkus, veeteenuste hinnakujundus, riigi abi ja Euroopa Liidu tugifondidest ühisveevärgi- ja kanalisatsioonivõrgustiku arendamiseks rahaliste vahendite taotlemise edukus. AS Narva Vesi (rg-kood 10369373), kelle suuromanikuks on Narva linn, on loodud eesmärgiga varustada Narva ja Narva-Jõesuu linna joogiveega ja puhastada nimetatud kohalikes omavalitsustes tekkinud reovett. Arvestades AS-i Narva Vesi loomise ja tegutsemise eesmärki ning ühisveevärgi ja -kanalisatsiooni arendamise kava sisu ja selle otsest mõju Euroopa Liidu tugifondidest rahaliste vahendite taotlemise edukust, oli otstarbekas delegeerida ühisveevärgi ja – kanalisatsiooni arendamise kava otsese koostamisega seotud toimingute teostamine AS-ile Narva Vesi. Samal ajal jäi Narva Linnavalitsus Arhitektuuri- ja Linnaplaneerimise Ameti kaudu vastutavaks isikuks ühisveevärgi- ja kanalisatsiooni arendamise kava lähteülesande koostamise, kehtestamise ja koostatud kava eelnõu vastuvõtmistoimingute korraldamise eest. 
Vastavalt Narva Linnavolikogu 28.09.2006.a määruse nr 42 “Narva linna arengudokumentide menetlemise kord” (muudetud Narva Linnavolikogu 27.03.2008.a määrusega nr 21 ja Narva Linnavolikogu 19.04.2012.a määrusega nr 6) § 18 lõikele 1 korraldab vastutav ametiasutus avalike arutelude kaudu kõigi huvitatud isikute kaasamise Narva valdkonnapõhise arengukava koostamise protsessi ja Narva valdkonnapõhise arengukava avalikustamine toimub vastavalt lähteülesandes ettenähtud korrale. Narva linna ühisveevärgi ja –kanalisatsiooni arendamise kava eelnõu avalikustati ajaperioodil  01.08.-14.08.2016. a Narva linna kodulehel. Nimetatud ajavahemikus laekus Narva Linnavalitsuse Arhitektuuri- ja Linnaplaneerimise Ametisse mitu väheolulist kava põhilist sisu vähepuutuvat märkust, millega arvestati arendamise kava lõppversiooni koostamisel ja korrigeerimisel. Arendamise kava avalik arutelu pidi toimuma 15. augustil 2016  kell 10.00, kuid ühtegi isikut ei ole kohale tulnud ega avalikule arutelule registreerimise ajal end osalejaks registreerinud.  
Narva linna ühisveevärgi ja –kanalisatsiooni arendamise kava eelnõu kohta on saadud kooskõlastused alljärgnevatest ametiasutustest:

-Terviseameti Ida talitus; 

-Keskkonnaameti Viru regioon. 

2. ÕIGUSLIKUD ALUSED
2.1. Kohaliku omavalitsuse korralduse seaduse § 6 lõike 1 kohaselt on omavalitsusüksuse ülesandeks korraldada antud linnas või vallas muu hulgas veevarustust ja kanalisatsiooni.

2.2. Ühisveevärgi ja –kanalisatsiooni seaduse § 4 lg 11 kohaselt korraldab ühisveevärgi ja –kanalisatsiooni arendamise kava koostamist kohalik omavalitsus.
2.3. Ühisveevärgi ja –kanalisatsiooni seaduse § 4 lg 1 kohaselt rajatakse ühisveevärk ja –kanalisatsioon kohaliku omavalitsuse volikogu kinnitatud ühisveevärgi ja -kanalisatsiooni arendamise kava alusel. 
2.4. Narva Linnavolikogu 28.09.2006.a määruse nr 42 “Narva linna arengudokumentide menetlemise kord” § 17 lõike 4 kehtestatakse Narva valdkondlik arengukava linnavolikogu otsusega. 
3. OTSUS

Kehtestada Narva linna ühisveevärgi ja –kanalisatsiooni arendamise kava aastateks 2016– 2027.
4. RAKENDUSSÄTTED
4.1. Narva Linnavalitsuse Arhitektuuri- ja Linnaplaneerimise Ametil viivitamatult teatada käesoleva otsuse tegemisest Narva linna veebilehel http://www.narva.ee.
4.2. Käesolev otsus jõustub teatavakstegemisest.
4.3. Käesolev otsus on võimalik vaidlustada Tartu Halduskohtu Jõhvi kohtumajas 30 päeva jooksul otsuse jõustumisest.

